b'\n_START_ARTICLE_\nLacul Poiana Uzului\n_START_SECTION_\nLacul\n_START_PARAGRAPH_\nEste circumscris pe latura nordic\xc4\x83 de DJ123, asfaltat p\xc3\xa2n\xc4\x83 la gura de v\xc4\x83rsare a B\xc4\x83rz\xc4\x83u\xc8\x9bei dar deteriorat de exploat\xc4\x83rile forestiere intensive din zon\xc4\x83._NEWLINE_Lacul are o lungime de 3,75 km, o suprafa\xc8\x9b\xc4\x83 de 334 hectare \xc8\x99i un volum de 98 milioane metri cubi ap\xc4\x83, cu ad\xc3\xa2ncimea maxim\xc4\x83 de 64,7 m iar \xc3\xaen prezent se afl\xc4\x83 \xc3\xaentr-un plin proces de colmatare (aluviuni venite de pe r\xc3\xa2u \xc8\x99i versan\xc8\x9bi)._NEWLINE_Alimenteaz\xc4\x83 cu ap\xc4\x83 potabil\xc4\x83 ora\xc8\x99ele D\xc4\x83rm\xc4\x83ne\xc8\x99ti, Com\xc4\x83ne\xc8\x99ti, par\xc8\x9bial Bac\xc4\x83u, T\xc3\xa2rgu Ocna, One\xc8\x99ti cu ajutorul a trei magistrale DN 1000 mm din o\xc8\x9bel dintre care una este cu scop industrial pentru Sucursala Termocentrale Borze\xc8\x99ti.\n_START_SECTION_\nDate tehnice ale barajului\n_START_PARAGRAPH_\nBarajul \xc3\xaen spatele c\xc4\x83ruia s-a format lacul este un baraj de greutate cu contrafor\xc8\x9bi. Are \xc3\xaen\xc4\x83l\xc8\x9bimea de 84 de m, lungimea de 507 m iar lacul are o lungime de 3,75 km, o suprafa\xc8\x9b\xc4\x83 de 334 hectare \xc8\x99i un volum de 98 milioane metri cubi. Ad\xc3\xa2ncimea maxim\xc4\x83 a lacului este de 64,7 m, la baza construc\xc8\x9biei._NEWLINE_Prin execu\xc8\x9bia barajului de la Poiana Uzului s-a creat o acumulare de 90 mil m\xc2\xb3 necesar\xc4\x83 satisfacerii cerin\xc8\x9belor de ap\xc4\x83 din zonele industriale ale bazinului r\xc3\xa2ulului Trotu\xc8\x99 \xc8\x99i a municipiului Bac\xc4\x83u. \xc3\x8en afara barajului s-a executat o sta\xc8\x9bie de tratare a apei, 50 km de conducte de \xc3\x98=800 - 1000 mm, p\xc3\xa2n\xc4\x83 la Bac\xc4\x83u \xc8\x99i a unei centrale hidroelectrice.  Sunt asigurate 1,5 m\xc2\xb3/sec ap\xc4\x83 potabil\xc4\x83 \xc8\x99i 6,5 m\xc2\xb3/s ap\xc4\x83 industrial\xc4\x83 \xc3\xaen perioadele secetoase ale anului._NEWLINE_\xc3\x8en sec\xc8\x9biunea barat\xc4\x83, debitul modul al r\xc3\xa2ului este de 3,8 m\xc2\xb3/s, debitul afluent cu asigurarea de 0,1% este de 540 m\xc2\xb3/s, iar cel cu asigurarea de 0,1% este de 900 m\xc2\xb3/s. Canalul pentru devierea apelor calculat la un debit de 144 m\xc2\xb3 /s (asigurare 10%) s-a dovedit a fi insuficient, pentru trecerea apelor \xc3\xaen perioada de exe-cu\xc8\x9bie, \xc8\x99antierul fiind inundat de dou\xc4\x83 ori._NEWLINE_\xc3\x8en amplasamentul stabilit, sec\xc8\x9biunea transversal\xc4\x83 a v\xc4\x83ii este larg\xc4\x83 de 300 m \xc3\xaen albie \xc8\x99i de peste 500 m la nivelul coronamentului._NEWLINE_Sub un strat de acoperire din cluviuni recente de 3-5 m grosime, iar pe versan\xc8\x9bi de un strat de diluviu de 1-5 m grosime, roca de baz\xc4\x83 este alc\xc4\x83tuit\xc4\x83 din gresii de Tarc\xc4\x83u fisurate \xc3\xaen toate direc\xc8\x9biile \xc8\x99i \xc8\x99isturi argilo-marnoase \xc3\xaen straturi cu grosimea de la 2 cm la 2 m. Ca urmare a fost necesar\xc4\x83 luarea unor m\xc4\x83suri pentru impermeabilizarea \xc8\x99i consolidarea rocii de baz\xc4\x83._NEWLINE__NEWLINE_Sec\xc8\x9biunea mare a v\xc4\x83ii \xc8\x99i lipsa \xc3\xaen apropiere a unor surse de argil\xc4\x83 \xc8\x99i piatr\xc4\x83 de calitate au f\xc4\x83cut ca un baraj de greutate sau un baraj de umpluturi din materiale locale s\xc4\x83 fie neeconomice. Pentru reducerea cantit\xc4\x83\xc8\x9bii de beton a fost adoptat\xc4\x83 solu\xc8\x9bia tipului de baraj cu contrafor\xc8\x9bi, prev\xc4\x83zu\xc8\x9bi cu t\xc4\x83lpi de funda\xc8\x9bie joantive, lestate. In plus s-a cobor\xc3\xa2t cota talvegului \xc3\xaen aval pentru mic\xc8\x99orarea subpresiunilor. Poiana Uzului este al treilea baraj de acest tip din \xc8\x9bar\xc4\x83, dup\xc4\x83 Barajul Secu (H=40 m) \xc8\x99i Lacul de acumulare Str\xc3\xa2mtori (H=52 m)._NEWLINE_Barajul este constituit din 33 de ploturi, dintre care 3 sunt de construc\xc8\x9bie masiv\xc4\x83, 3 deversante, iar celelalte de tip curent. Golirile de fund realizate din conduct\xc4\x83 metalic\xc4\x83 de \xc3\x98=1,5 m, sunt dispuse \xc3\xaen ploturile deversante. Deversorul, pe 3 c\xc3\xa2mpuri, este echipat cu stavile clapet\xc4\x83, ac\xc8\x9bionate cu hidromecanisme. Priza de ap\xc4\x83 potabil\xc4\x83 \xc8\x99i industrial\xc4\x83 este \xc3\xaenglobat\xc4\x83 \xc3\xaen ciuperca plotului 17 \xc8\x99i asigur\xc4\x83 prelevarea apei la 3 niveluri diferite, \xc3\xaen func\xc8\x9bie de calitatea acesteia. \xc3\x8en plotul 18 este amenajat\xc4\x83 priza centralei hidroelectrice. \xc3\x8en ploturile 11 \xc8\x99i 24, fundate primul pe o roc\xc4\x83 mai slab\xc4\x83, iar cel de al doilea pe o roc\xc4\x83 foarte bun\xc4\x83, sunt amplasate aparatele de m\xc4\x83sur\xc4\x83 \xc8\x99i control. La piciorul aval al ploturilor deversante 19, 20 \xc8\x99i 21 este amenajat disipatorul de energie, un bazin de 43 m l\xc4\x83\xc8\x9bime, 70 lungime \xc8\x99i 11 m \xc3\xaen\xc4\x83l\xc8\x9bime, dimensiuni stabilite pe baza \xc3\xaencerc\xc4\x83rilor de laborator._NEWLINE_Plotul tip, din beton simplu, este alc\xc4\x83tuit dintr-o ciuperc\xc4\x83 poligonal\xc4\x83 de 15 m l\xc4\x83\xc8\x9bime, \xc3\xaenclinat\xc4\x83 \xc3\xaen eleva\xc8\x9bie cu o pant\xc4\x83 de 1/0,5 \xc8\x99i rezemat\xc4\x83 pe toat\xc4\x83 \xc3\xaen\xc4\x83l\xc8\x9bimea pe un contrafort lat de 5 m. Acesta reazem\xc4\x83, la r\xc3\xa2ndul s\xc4\x83u, pe un soclu de funda\xc8\x9bie de 15 m l\xc4\x83\xc8\x9bime, egal\xc4\x83 cu cea a ciupercii. Astfel se realizeaz\xc4\x83 o funda\xc8\x9bie joantiv\xc4\x83, care protejeaz\xc4\x83 terenul de funda\xc8\x9bie \xc8\x99i serve\xc8\x99te totodat\xc4\x83 ca suport pentru lest._NEWLINE__NEWLINE_Contrafortul este sec\xc8\x9bionat \xc3\xaen f\xc3\xa2\xc8\x99ii de 13,2 m l\xc4\x83\xc8\x9bime prin intermediul rosturilor de contrac\xc8\x9bie permanente, orientate paralel cu paramentul aval._NEWLINE_Pericolul unor tas\xc4\x83ri neuniforme ale ploturilor a pus problema unei etan\xc8\x99eiz\xc4\x83ri a rosturilor de dilata\xc8\x9bie dintre ciuperci. Sunt prev\xc4\x83zute dou\xc4\x83 benzi de etan\xc8\x99are, una amonte din tabl\xc4\x83 de cupru de 2 mm grosime \xc8\x99i una aval din material plastic tip Sika M 35, dispuse la 50 cm respectiv 1 m de marginea rostului. Este posibil\xc4\x83 injectarea ulterioar\xc4\x83 a spa\xc8\x9biului dintre benzi prin ni\xc8\x99te \xc8\x9bevi l\xc4\x83sate \xc3\xaen acest scop la execu\xc8\x9bie. In spatele benzii Sika, la 50 cm, este dispus un dren de \xc3\x98=20 cm care colecteaz\xc4\x83 eventualele ape de infiltra\xc8\x9bie. La baza rosturilor de dilata\xc8\x9bie dintre funda\xc8\x9biile contrafor\xc8\x9bilor sunt prev\xc4\x83zute galerii vizitabile de drenaj. Apele colectate din \xc3\xaentregul baraj sunt evacuate printr-un canal colector semifabricat cu \xc3\x98=1 m, lung de 800 m._NEWLINE_Una dintre m\xc4\x83surile luate \xc3\xaen scopul reducerii cu cca 21.000 m\xc2\xb3 a volumului de beton a fost lestarea cu balast a soclurilor de funda\xc8\x9bie ale ploturilor. Pentru asigurarea simultan\xc4\x83 a tas\xc4\x83rii plotului \xc8\x99i a lestului de pe el, \xc3\xaen rostul dintre ploturi, lestul este sec\xc8\x9bionat printr-un plan vertical realizat din 2 pere\xc8\x9bi de zid\xc4\x83rie, de o parte \xc8\x99i de alta a rostului, care constituie suportul planului de alunecare propriu-zis, dintre pere\xc8\x9bii de tid\xc4\x83rie, format dintr-un mastic bituminos de 5 mm._NEWLINE_Dat\xc4\x83 fiind calitatea slab\xc4\x83 a rocii de fundare au fost aplicate o serie de m\xc4\x83suri \xc3\xaen vederea uniformiz\xc4\x83rii propriet\xc4\x83\xc8\x9bilor fizico-mecanice ale suprafe\xc8\x9bei. Au fost \xc3\xaendep\xc4\x83rtate gresiile degradate, marnele au fost \xc3\xaencadrate cu beton, iar fisurile mari au fost injectate cu suspensie sau mortar de ciment. Tratarea terenului a fost extins\xc4\x83 \xc8\x99i \xc3\xaen afara amprizei pe o f\xc3\xa2\xc8\x99ie de 10 m._NEWLINE_Injec\xc8\x9biile de leg\xc4\x83tur\xc4\x83 roc\xc4\x83-beton au fost executate \xc3\xaen foraje la 5 m ad\xc3\xa2ncime sub nivelul funda\xc8\x9biei, dispuse la o densitate de un foraj la 9 m\xc2\xb2 pe conturul amprizei \xc8\x99i un foraj la 18 m\xc2\xb2 \xc3\xaen zona central\xc4\x83._NEWLINE_Perdeaua de etan\xc8\x99are, alc\xc4\x83tuit\xc4\x83 din 3 \xc8\x99iruri de foraje injectate este situat\xc4\x83 pe toat\xc4\x83 lungimea piciorului amonte \xc8\x99i prelungit\xc4\x83 \xc3\xaen versan\xc8\x9bi pe 50 m. O galerie \xc3\xaen lungul barajului colecteaz\xc4\x83 apele rezultate dintr-un \xc8\x99ir de foraje de drenaj._NEWLINE_\xc3\x8en dreptul ploturilor 17 \xc8\x99i 18 sunt amplasate camera de rupere a presiunii \xc8\x99i centrala hidroelectric\xc4\x83. Prima asigur\xc4\x83 o presiune constant\xc4\x83 \xc3\xaen conducta de aduc\xc8\x9biune, indiferent de nivelul apei \xc3\xaen lac, iar centrala cu o putere instalat\xc4\x83 de 4,1 MW produce 14 GWh/an energie electric\xc4\x83._NEWLINE_Barajul de la Poiana Uzului a introdus, pentru prima dat\xc4\x83 \xc3\xaen activitatea firmei \xc8\x99i \xc3\xaen \xc8\x9bar\xc4\x83, c\xc3\xa2teva solu\xc8\x9bii tehnice inedite la acea vreme \xc8\x99i de eficien\xc8\x9b\xc4\x83 practic\xc4\x83. Dintre acestea amintim folosirea prefabricatelor de beton de p\xc3\xa2n\xc4\x83 la 2,5 t, utilizate la cofrarea \xc8\x99i protec\xc8\x9bia peramentelor, sablarea rosturilor de betonare care duce la eliminarea microfisur\xc4\x83rii \xc8\x99i ob\xc8\x9binerea unor rosturi de rezisten\xc8\x9b\xc4\x83 practic egal\xc4\x83 cu aceea a betonului monolit, vaacumarea suprafe\xc8\x9bei betonului la parament care a dus la extragerea a 8-10 l/m\xc2\xb2 \xc8\x99i cre\xc8\x99terea rezisten\xc8\x9bei la compresiune cu 50%, ancorarea rocilor fisurate de pe versn\xc8\x9bi prin precomprimare._NEWLINE_Principalele cantit\xc4\x83\xc8\x9bi de lucr\xc4\x83ri au fost de 500.000 m\xc2\xb3 excava\xc8\x9bii, 700.000 m\xc2\xb3 de beton, 70.000 m injec\xc8\x9bii. Lucr\xc4\x83rile s-au desf\xc4\x83\xc8\x99urat \xc3\xaentre anii 1967 \xc8\x99i 1972, darea \xc3\xaen exploatare \xc3\xaen regim intermediar f\xc4\x83c\xc3\xa2ndu-se la sf\xc3\xa2r\xc8\x99itul anului 1970._NEWLINE_Barajul este p\xc4\x83zit 24 h din 24 de c\xc4\x83tre o firm\xc4\x83 privat\xc4\x83 de paz\xc4\x83 iar parcurgerea barajului la pas sau cu un autovehicul este strict interzis\xc4\x83 datorit\xc4\x83 riscului biologic de infectare a apei din surse externe.\n_START_SECTION_\nDate de interes turistic\n_START_PARAGRAPH_\n\xc3\x8en amonte, la frontiera dintre Jude\xc8\x9bele Harghita \xc8\x99i Bac\xc4\x83u, \xc3\xaen satul Valea Uzului din comuna S\xc3\xa2nmartin exist\xc4\x83 un cimtir al eroilor \xc8\x99i o tab\xc4\x83ra \xc8\x99colar\xc4\x83.'